**Te voi iubi, visând la nemurire**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te voi iubi, visând la nemurire

Mă simt răvășit când mă privești,

În miez de noapte îmi ești soare,

Este o bucurie să-mi zâmbești,

Ți-aș fura o îmbrățișare!

Îmi port prin gânduri fantezia,

Faci din visuri realitate,

Azi sunt decis s-accept iluzia

Că vei pieri singurătate.

De azi pășim pe calea noastră,

Te port cu mine strâns de mână,

La Cer deschidem o fereastră

Să fim cu Luna împreună.

Iubirea ta-i parte din mine,

E ca o grefă mult dorită,

Ia cât poți tu, ți se cuvine!

Păstrează clipa fericită!

În toi de noapte am să te sorb

Ca pe-o licoare, în neștire,

Și în întuneric, ca un orb,

Te-oi iubi, visând la nemurire.

Încerc să-mi relaxez gândirea,

Iar inima-n trup mi se zbate,

În frâu nu pot să țin iubirea;

Mi le-ai furat deja, pe toate!

Autor: Gabriel Stănciulescu